《送太白山人俞太中之商于访道友王知常洎归故》
宋代·魏野

羡我诗中偶有名，输君物外更无萦。
水声山色为声色，鹤性云情是性情。
四皓云间寻旧友，三清路上指前程。
连天太白从今去，林下何时得再迎。

作者简介：（960—1020）陕州陕县人，字仲先，号草堂居士。不求仕进，自筑草堂，弹琴赋诗其中。真宗大中祥符四年，帝祀汾阴，与表兄李渎同被举荐，上表以病辞，诏州县常加存抚。与王旦、寇准友善，常往来酬唱。为诗精苦，有唐人风格，多警策句。有《东观集》、《草堂集》。